**ПРЕДЛОГ ЗАКОНА**

**О ПРИВРЕМЕНОМ РЕГИСТРУ ПУНОЛЕТНИХ ДРЖАВЉАНА РЕПУБЛИКЕ СРБИЈЕ КОЈИМА СЕ УПЛАЋУЈЕ НОВЧАНA ПОМОЋ ЗА УБЛАЖАВАЊЕ ПОСЛЕДИЦА ПАНДЕМИЈЕ БОЛЕСТИ COVID-19 ИЗАЗВАНЕ ВИРУСОМ SARS-CОV-2**

**Предмет закона**

**Члан 1.**

Овим законом уређују се сачињавање и вођење Привременог регистра пунолетних држављана Републике Србије, којима се уплаћује новчана помоћ за ублажавање последица пандемије болести COVID-19 изазване вирусом SARS-CоV-2 (у даљем тексту: Привремени регистар), начин уплате новчане помоћи за ублажавање последица пандемије болести COVID-19 изазване вирусом SARS-CоV-2 пунолетним држављанима Републике Србије (у даљем тексту: новчана помоћ), као и друга питања која су од значаја за добијање новчане помоћи.

**Значење израза**

**Члан 2.**

У смислу овог закона, поједини изрази имају следеће значење:

1) „пунолетни држављанин Републике Србије” је физичко лице које je, на дан ступања на снагу овог закона пунолетно, које је држављанин Републике Србије, које има пребивалиште на територији Републике Србије – у складу са законом којим се уређују пребивалиште и боравиште грађана, које поседује важећу личну карту и које се пријави за уплату новчане помоћи у складу са овим законом;

2) „корисник пензије” је пунолетни држављанин Републике Србије који на дан ступања на снагу овог закона прима старосну, породичну, инвалидску пензију или привремену накнаду – инвалиди рада друге и треће категорије инвалидности, односно преостале радне способности (у складу са чл. 223. и 225. закона којим се уређује пензијско и инвалидско осигурање) и инвалидна деца – корисници привремене накнаде код Републичког фонда за пензијско и инвалидско осигурање, и налази се у исплатној бази Републичког фонда за пензијско и инвалидско осигурање за исплату пензија на дан ступања на снагу овог закона, чија исплата се врши у мају и коме се исплата врши на територији Републике Србије;

3) „прималац новчане социјалне помоћи” је пунолетни држављанин Републике Србије који на дан ступања на снагу овог закона остварује новчану социјалну помоћ у смислу закона којим се уређује социјална заштита;

4) „лице у заводу за извршење кривичних санкција” је физичко лице које је на дан ступања на снагу овог закона пунолетно, које је држављанин Републике Србије и над којим се на дан ступања на снагу овог закона спроводи мера притвора, казна затвора или друга кривична санкција у заводу за извршење кривичних санкција у складу са законом којим се уређује извршење кривичних санкција;

5) „новчана помоћ” је накнада коју Република Србија – Министарство финансија, преко Управе за трезор исплаћује, у складу са овим законом, пунолетном држављанину Републике Србије, кориснику пензије, примаоцу новчане социјалне помоћи и лицу у заводу за извршење кривичних санкција, у износу од два пута по 30 евра у динарској противвредности по званичном средњем курсу динара према евру који утврђује Народна банка Србије на дан ступања на снагу овог закона.

**Привремени регистар**

**Члан 3.**

Ради уплате новчане помоћи Министарство финансија сачињава и води Привремени регистар.

Привремени регистар из става 1. овог члана садржи следеће податке:

1) податке које пунолетни држављанин Републике Србије доставља Министарству финансија:

(1) јединствени матични број грађана;

(2) регистарски број важеће личне карте;

(3) назив банке код које je отворен или ће бити отворен рачун тог држављанина на који ће се уплатити новчана помоћ.

2) податке о кориснику пензије које Републички фонд за пензијско и инвалидско осигурање доставља Министарству финансија, на дан ступања на снагу овог закона:

(1) име и презиме;

(2) јединствени матични број грађана или лични број;

(3) начин исплате пензија из евиденције корисника пензија;

(4) број текућег рачуна за кориснике којима се пензија или привремена накнада уплаћује преко тог рачуна.

3) податке о примаоцу новчане социјалне помоћи које Министарство за рад, запошљавање, борачка и социјална питања доставља Министарству финансија, на дан ступања на снагу овог закона:

(1) име и презиме;

(2) јединствени матични број грађана;

(3) начин исплате новчане социјалне помоћи из евиденције прималаца новчане социјалне помоћи;

(4) број текућег рачуна примаоца новчане социјалне помоћи коме се материјална подршка уплаћује преко тог рачуна.

4) податке о лицу у заводу за извршење кривичних санкција које Министарство правде – Управа за извршење кривичних санкција, осим корисника пензије, доставља Министарству финансија, на дан ступања на снагу овог закона:

(1) име и презиме;

(2) јединствени матични број грађана;

(3) матични број лица у заводу за извршење кривичних санкција који је додељен приликом ступања лица у завод за извршење кривичних санкција;

(4) депозитни рачун завода за извршење кривичних санкција на који се уплаћује новчана помоћ.

Пунолетни држављанин Републике Србије и органи из става 2. овог члана дужни су да достављају тачне и потпуне податке Министарству финансија.

Тачност и потпуност података из става 2. тачка 1) подтач. (1) и (2), тачка 2) подтач. (1) и (2), тачка 3) подтач. (1) и (2), тачка 4) подтач. (1) и (2) овог члана Министарство финансија проверава у сарадњи са Министарством унутрашњих послова, а Министарство унутрашњих послова податке из става 2. тачка 1) подтач. (1) и (2), у случају када су исти тачни и потпуни, доставља Министарству финансија уз податак о имену и презимену.

Тачност и потпуност података из става 2. тачка 1) подтач. (1) и (3) овог члана, као и име и презиме пунолетног држављанина Републике Србије, Министарство финансија проверава на основу података које му, преко Народне банке Србије, доставе банке које воде рачуне из подтачке (3).

Министарство финансија у сарадњи са Министарством државне управе и локалне самоуправе проверава да ли је пунолетни држављанин Републике Србије уписан у матичну књигу, у року од пет дана од дана подношења захтева.

Податке из става 4. овог члана Министарство финансија, ради провере тачности и потпуности доставља електронским путем Министарству унутрашњих послова преко, Управе за трезор.

Министарство унутрашњих послова проверава, без накнаде, тачност и потпуност података из става 4. овог члана, у року од пет дана од дана подношења захтева за проверу њихове тачности и потпуности.

Податке из става 5. овог члана Министарство финансија, преко Управе за трезор, доставља у електронском облику Народној банци Србије ради прослеђивања банкама.

Банка је дужна да податке о динарским рачунима пунолетних држављана Републике Србије који нису обухваћени ставом 2. тач. од 2) до 4) овог члана, на које ће бити исплаћена новчана помоћ, и то: јединствени матични број грађана и број рачуна, достави Народној банци Србије у року од пет радних дана од дана пријема података из става 9. овог члана, односно наредног радног дана од дана отварања рачуна из члана 5. став 4. овог закона, на начин који утврди Народна банка Србије.

Народна банка Србије прибављене податке из става 10. овог члана доставља Министарству финансија, преко Управе за трезор, најкасније наредног радног дана од дана њиховог пријема.

Министарство финансија податке из става 1. овог члана обрађује у сврху прописану овим законом и чува и штити у складу са законом којим се уређује заштита података о личности.

**Пријављивање за уплату новчане помоћи**

**Члан 4.**

Пунолетни држављанин Републике Србије пријављује се за уплату новчане помоћи у периоду од 28. априла до 15. маја 2021. године, у складу са овим законом – електронски преко портала Управе за трезор или телефонски путем контакт центра.

Изузетно од става 1. овог члана, кориснику пензије, примаоцу новчане социјалне помоћи и лицу у заводу за извршење кривичних санкција новчана помоћ уплаћује се без подношења пријаве из става 1. овог члана.

**Посебан наменски рачун пунолетних држављана Републике Србије, корисника пензије и прималаца новчане социјалне помоћи којима се уплаћује новчанa помоћ**

**Члан 5.**

Ако корисник пензије нема текући рачун за уплату старосне, превременe старосне, породичне, инвалидске пензије или привремене накнаде – инвалиди рада друге и треће категорије инвалидности, односно преостале радне способности (у складу са чл. 223. и 225. закона којим се уређује пензијско и инвалидско осигурање) и инвалидна деца – корисници привремене накнаде код Републичког фонда за пензијско и инвалидско осигурање, у смислу закона којим се уређују пензијско и инвалидско осигурање, односно прималац новчане социјалне помоћи нема текући рачун за уплату новчане социјалне помоћи у смислу закона којим се уређује социјална заштита, Министарство финансија ће овим лицима отворити посебне наменске рачуне за уплату новчане помоћи код банке „Банка Поштанска штедионица” а.д. Београд.

Корисницима породичне пензије којима се исплата пензије за више чланова врши на текући рачун једног члана, за остале чланове који немају текући рачун Министарство финансија ће отворити посебне наменске рачуне за уплату новчане помоћи код банке „Банка Поштанска штедионица” а.д. Београд.

„Банка Поштанска штедионица” а.д. Београд дужна је да отвори посебан наменски рачун из ст. 1. и 2. овог члана у року од пет дана од дана подношења захтева Министарства финансија.

У случају да пунолетни држављанин Републике Србије, изузев држављанина из става 1. овог члана нема текући рачун отворен код банке или не жели да му се уплата изврши у банци у којој има отворен текући рачун, Министарство финансија отвара посебан наменски рачун за уплату новчане помоћи у банци коју пунолетни држављанин Републике Србије одреди приликом пријављивања за уплату новчане помоћи у складу са чланом 4. став 1. овог закона.

Изабрана банка из става 4. овог члана дужна је да отвори посебан наменски рачун из тог става у року од пет дана од дана подношења захтева Министарства финансија.

При отварању посебног наменског рачуна из ст. 1, 2. и 4. овог члана не закључује се оквирни уговор којим се уређују услови за отварање, вођење и гашење тог рачуна.

Подаци о посебним наменским рачунима из ст. 1, 2. и 4. овог члана не достављају се у јединствени регистар текућих и других рачуна правних и физичких лица који води Народна банка Србије.

За отварање и вођење посебних наменских рачуна из ст. 1, 2. и 4. овог члана, као и за извршење платних трансакција и пружање других услуга у вези с тим рачунима, Управа за трезор и банке не могу наплатити накнаду нити друге трошкове.

Народна банка Србије не наплаћује Управи за трезор накнаде и друге трошкове за пренос средстава по основу уплате новчане помоћи у платним системима чији је оператор.

Након што банка у целини исплати износ новчане помоћи са посебног наменског рачуна или након што пунолетни држављанин Републике Србије на други начин располаже средствима те помоћи у целини (нпр. пренос на други рачун), банка има право да угаси тај рачун.

Банка је дужна да у складу са уговореним начином комуникације са клијентом (нпр. дописом, имејлом, SMS-ом, или у апликацији електронског банкарства) обавести пунолетног држављанина Републике Србије, свог клијента, да је на његов текући рачун у банци извршена уплата новчане помоћи из члана 2. став 1. тачка 5) овог закона.

**Начин исплате новчане помоћи и рекламација**

**Члан 6.**

Министарство финансија исплаћује пунолетном држављанину Републике Србије, кориснику пензије и примаоцу новчане социјалне помоћи који испуњава услове за уплату новчане помоћи, први део новчане помоћи у износу од 30 евра у динарској противвредности по званичном средњем курсу динара према евру који утврђује Народна банка Србије на дан ступања на снагу овог закона преносом средстава са посебног наменског рачуна који је отворен за ту намену код Управе за трезор на текући, односно посебни наменски рачун пунолетног држављанина Републике Србије, корисника пензије или примаоца новчане социјалне помоћи који се води код банке.

Министарство финансија исплаћује лицу у заводу за извршење кривичних санкција, а које испуњава услове за уплату новчане помоћи, први део новчане помоћи у износу од 30 евра у динарској противвредности по званичном средњем курсу динара према евру који утврђује Народна банка Србије на дан ступања на снагу овог закона преносом средстава са посебног наменског рачуна који је отворен за ту намену код Управе за трезор на депозитни рачун завода за извршење кривичних санкција у којем се над лицем коме се уплаћује новчана помоћ спроводи мера притвора, казна затвора или друга кривична санкција у складу са законом којим се уређује извршење кривичних санкција.

Министарство финансија исплаћује пунолетном држављанину Републике Србије, кориснику пензије и примаоцу новчане социјалне помоћи који испуњава услове за уплату новчане помоћи, други део новчане помоћи у износу од 30 евра у динарској противвредности по званичном средњем курсу динара према евру који утврђује Народна банка Србије на дан ступања на снагу овог закона преносом средстава са посебног наменског рачуна који је отворен за ту намену код Управе за трезор на текући, односно посебни наменски рачун пунолетног држављанина Републике Србије, корисника пензије или примаоца новчане социјалне помоћи који се води код банке.

Министарство финансија исплаћује лицу у заводу за извршење кривичних санкција, а које испуњава услове за уплату новчане помоћи, други део новчане помоћи у износу од 30 евра у динарској противвредности по званичном средњем курсу динара према евру који утврђује Народна банка Србије на дан ступања на снагу овог закона преносом средстава са посебног наменског рачуна који је отворен за ту намену код Управе за трезор на депозитни рачун завода за извршење кривичних санкција у којем се над лицем коме се уплаћује новчана помоћ спроводи мера притвора, казна затвора или друга кривична санкција у складу са законом којим се уређује извршење кривичних санкција.

Министарство финансија започиње исплату првог дела новчане помоћи из ст. 1 и 2. овог члана у мају 2021. године.

Министарство финансија започиње исплату другог дела новчане помоћи из ст. 3 и 4. овог члана у новембру 2021. године.

Рекламацију поводом исплате новчане помоћи пунолетни држављанин Републике Србије, корисник пензије, прималац новчане социјалне помоћи и завод за извршење кривичних санкција, за лице у заводу за извршење кривичних санкција подноси у складу са овим законом – електронски преко портала Управе за трезор или телефонски путем контакт центра.

**Члан 7.**

Министарство финансија ће ради прецизирања начина пријаве за добијање новчане помоћи из чл. 3. и 4. овог закона, као и начина исплате средстава, и подношења рекламација из чл. 5. и 6. овог закона, донети посебан правилник.

**Изузимање од извршења**

**Члан 8.**

Новчана помоћ не може бити предмет извршења у смислу закона којим се уређују извршење и обезбеђење.

**Брисање података из Привременог регистра**

**Члан 9.**

Подаци из Привременог регистра бришу се по истеку годину дана од дана ступања на снагу овог закона.

**Ступање на снагу**

**Члан 10.**

Овај закон ступа на снагу наредног дана од дана објављивања у „Службеном гласнику Републике Србије”.